Imtella' Awwissu 21, 2021 Is-sitwazzjoni tal-Covid-19 madwar id-dinja mhux kullimkien l-istess. Filwaqt li madwar l-Ewropa tnaqqsu bil-bosta l-miżuri restrittivi minħabba r-rata għolja ta' tilqim, fl-Awstralja l-awtoritajiet għadhom qed jippruvaw jikkonvinċu lin-nies biex jitlaqqmu. Sadanittant fi New Zealand din il-ġimgħa daħal l-ewwel każ f'sitt xhur u fil-pajjiż kien ordnat lockdown ta' ftit jiem. F'Melbourne eluf ta' dimostranti ħarġu jipprotestaw kontra l-lockdown impost minħabba l-Covid-19. Seba' uffiċjali tal-pulizija ħtiġilhom jiġu rikoverati fi sptar filwaqt li mijiet ta' dimostranti kienu arrestati. Il-protesti saru ftit sigħat wara li l-Premier Daniel Andrews wessa' l-lockdown minn Melbourne għall-istat kollu ta' Victoria. Disa' mitt kilometru 'l bogħod, f'Sydney, pulizija għall-kontra l-irvellijiet ġew f'konfront mad-dimostranti. Is-sitwazzjoni tal-Covid-19 fl-Awstralja qed tmur mill-ħażin għall-agħar hekk kif illum kienet rappurtata l-ogħla rata ta' infezzjonijiet mindu bdiet il-pandemija. Il-Ministru tas-Saħħa Brad Hazzard qal li s-sitwazzjoni fil-pajjiż hija "serja ħafna" u ħeġġeġ lin-nies biex jieħdu t-tilqima. Anki fi New Zealand, fejn illum kienu rrappurtati 21 każ, il-Gvern ħtieġlu jieħu miżuri restrittivi. Għal diversi xhur New Zealand kien meqjus bħala mudell ta' kif jikkontrolla t-tixrid tal-virus. Kien ilu ma jkollhom każ sa minn Frar li għadda. Iżda din il-ġimgħa daħlet persuna bil-Covid-19 minn Sydney u issa l-ammont ta' każijiet qabżu l-50. Lockdown ta' tlitt'ijiem diġa ġie estiż għal sebat'ijiem. L-aħħar aħbarijiet mid-dinja tal-mediċina ġejjin mill-kumpanija Astrazeneca li qed tgħid li rnexxielha tiżviluppa terapija li tgħin lill-ġisem tal-bniedem jibni l-immunità kontra l-Covid mingħajr il-ħtieġa ta' tilqim. It-terapija tinvolvi t-taħlit ta' żewġ kimiċi u tista' tintuża l-aktar ma' pazjenti li għandhom sistema immunitarja dgħajfa. L-istudji qed juru li din it-terapija taf tnaqqas b'77% ir-riskju ta' infezzjoni bis-sintomi.